**भारत सरकार**

पर्यावरण एवं वन मंत्रालय

**राज्य सभा**

अतारांकित प्रश्न सं0 28

22-11-2011 को उत्तर के लिए

**'' भारत में प्लास्टिक उत्पादों की खपत ''**

**28 : श्री मोहम्मद अली खान :**

क्या **पर्यावरण और वन मंत्री** यह बताने की कृपा करेंगे कि :

(क) क्या केंद्रीय प्रदूषण नियंत्रण बोर्ड (सी0पी0सी0बी0) का भारत में प्लास्टिक उत्पादों की खपत प्रति वर्ष 8 मिलियन टन होने का अनुमान है ;

(ख) यदि हां, तो तत्संबंधी ब्यौरा क्या है तथा इसके क्या कारण हैं; और

(ग) राज्य सरकारों के समन्वय से भविष्य में ऐसी स्थिति से बचने हेतु कौन -से कदम उठाए जा रहे हैं ?

**उत्तर**

**पर्यावरण एवं वन राज्य मंत्री (स्वतंत्र प्रभार)**

**(श्रीमती जयंती नटराजन)**

(क) से (ग) : 2008 में केन्द्रीय प्रदूषण नियंत्रण बोर्ड (सी0पी0सी0बी0) द्वारा किए गए सर्वेक्षण के अनुसार, भारत में प्लास्टिक उत्पादों की खपत प्रति वर्ष 8 मिलियन टन थी । मुख्य प्लास्टिक उत्पादों में प्लास्टिक पैकेजिंग फिल्में, कैरी बैग, कन्टेनर्स, कप, प्लेटें, चम्मच, ट्रे इत्यादि शामिल हैं । पर्यावरणीय प्रबंध के मद्देनजर प्लास्टिक अपशिष्ट का समुचित निपटान अनिवार्य है । पर्यावरण और वन मंत्रालय ने संशोधन के अनुसार प्लास्टिक अपशिष्ट (प्रबंधन और हथालन) नियम, 2011 अधिसूचित किए हैं, जिसमें अन्य बातों के साथ-साथ नगर निगम प्राधिकरणों द्वारा अपशिष्ट प्रबंधन प्रणालियों को स्थापित और संचालित करना तथा प्लास्टिक अपशिष्ट के उचित एकत्रण, भंडारण, पृथक्करण, परिवहन, प्रक्रियण और निपटान को सुनिश्चित करना अपेक्षित है ।

\*\*\*\*\*\*\*\*